ดึง‘ประสาร’นั่งแบงก์ชาติ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

‘กรณ์-หม่อมเต่า’ทาบทามแล้ว ‘บัณฑิต-ธีระชัย’ส่อแววฝันค้าง 
โพสต์ทูเดย์ — ทาบทาม “ประสาร” นั่งเก้าอี้ผู้ว่าการแบงก์ชาติคนใหม่ “หม่อมเต่ากรณ์ธาริษา” เห็นพ้อง
แหล่งข่าวจากกระทรวงการคลัง เปิดเผยว่า ขณะนี้นายกรณ์ จาติกวณิช รมว.คลัง ได้ลงนามในคำสั่งแต่งตั้งคณะกรรมการสรรหาผู้ว่าการธนาคารแห่งประเทศไทย (ธปท.) คนใหม่ แทนที่นางธาริษา วัฒนเกส ผู้ว่าการ ธปท. ที่จะครบ วาระในวันที่ 30 ก.ย. 2553 นี้แล้ว
กรรมการสรรหา 7 คน ประกอบด้วย นายพนัส สิมะเสถียร ประธานคณะกรรมการพัฒนาการเศรษฐกิจและสังคมแห่งชาติ อดีตปลัดกระทรวงการคลัง นายจเร จุฑารัตนกุล อดีตปลัดกระทรวงพาณิชย์ นายสมพล เกียรติไพบูลย์ ประธานกรรมการตลาดหลักทรัพย์แห่งประเทศไทย (ตลท.) อดีตปลัดกระทรวงพาณิชย์ นายเอกกมล คีรีวัฒน์ อดีตเลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) นายวุฒิพันธ์ วิชัยรัตน์ อดีตผู้อำนวยการสำนักงบประมาณ นายวัฒนา รัตนวิจิตร อดีตเลขาธิการสำนักงานคณะกรรมการกฤษฎีกา และนายเสนาะ อูนากูล อดีตผู้ว่าการ ธปท.
หลังจากนี้ คณะกรรมการฯ จะประชุมเพื่อเลือกประธานและดำเนินการสรรหาผู้ว่าการ ธปท. ซึ่งจะต้องสรรหาให้แล้วเสร็จภายใน 90 วัน หรือภายในเดือน มิ.ย.นี้ ก่อนผู้ว่าการ ธปท.คนเก่าจะหมดวาระลง 
ทั้งนี้ คณะกรรมการสรรหาจะต้องคัดเลือกบุคคลที่มีคุณสมบัติเหมาะสมไม่น้อยกว่า 2 คน เสนอให้ รมว.คลัง พิจารณาเห็นชอบ และเสนอให้ ครม.อนุมัติแต่งตั้ง
แหล่งข่าวเปิดเผยว่า ที่ผ่านมานายกรณ์ และ ม.ร.ว.จัตุมงคล โสณกุล ประธานกรรมการ ธปท. ได้หารือร่วมกัน และเห็นพ้องว่าควรพิจารณาคนนอกประกอบด้วย จึงได้มีการทาบทาม นายปิยสวัสดิ์ อัมระนันทน์ กรรมการผู้อำนวยการใหญ่ บริษัท การบินไทย แต่นายปิยสวัสดิ์ได้ตอบปฏิเสธ เพราะมีความสุขกับการทำงานในการบินไทย จึงได้ทาบทามนายประสาร ไตรรัตน์วรกุล กรรมการผู้จัดการธนาคารกสิกรไทย ให้เข้ามาดำรงตำแหน่ง ซึ่งนายประสารได้ตอบรับจะสมัครแข่งขันในการสรรหาผู้ว่าการ ธปท. 
นอกจากนายประสารแล้ว ยังมีนายธีระชัย ภูวนาถนรานุบาล เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และนายบัณฑิต นิจถาวร รองผู้ว่าการ ธปท. ที่สนใจสมัครชิงตำแหน่งผู้ว่าการ ธปท.
แหล่งข่าวเปิดเผยว่า เมื่อเปรียบเทียบข้อดีข้อเสียของตัวเก็งทั้งสาม จะพบว่าคู่แข่งขันน่าจะมีแค่ 2 คน คือนายประสารกับนายบัณฑิต 
สำหรับนายธีระชัยนั้นแม้จะเป็นคนเก่ง แต่คงเป็นไปได้ยาก เพราะมีปัญหาหลายเรื่อง ทั้งในส่วนของคดีซุกหุ้นอดีตนายกรัฐมนตรี คดีเอสซี แอสเสท คดีหุ้นบริษัทนำเข้ารถยนต์หรู บริษัท เอสอีซีซี จึงไม่เข้าตาคณะกรรมการสรรหา 
ด้านนายบัณฑิตนั้นถือเป็นผู้ที่รู้เรื่องเศรษฐกิจมหภาค เรื่องอัตราแลกเปลี่ยนที่ดี แต่มีขีดจำกัดในเรื่องการบริหารธุรกิจเชิงพาณิชย์ การตัดสินใจในภาวะวิกฤต
ขณะที่นายประสารนั้นเก่งเรื่องการบริหารจัดการองค์การกำกับดูแลและการตัดสินใจ แต่มีขีดจำกัดในด้านความรู้ด้านเศรษฐกิจมหภาคที่ดูจะด้อยกว่านายบัณฑิต
“เทียบกันหมัดต่อหมัดแล้ว ผู้ว่าการ ธปท. คนใหม่น่าจะเป็นนายประสาร เพราะ รมว.คลัง และ ม.ร.ว.จัตุมงคล ต้องการผู้ที่มีประสบการณ์ด้านเศรษฐกิจที่ทันกับกระแสโลกเข้ามาทำงาน และได้มีการหารือกับนางธาริษาแล้ว” แหล่งข่าวเปิดเผย